Dette er godstog, ofte heltog med bare vogner med biler, fra bilfabrikkene (ev. en importhavn) til forhandlerne eller importørene. I Norge kjøres slike tog fra f.eks. Drammen via Sverige til Narvik. I de store billandene omsettes millioner av biler hvert år, og enkelte bilfabrikker dekker store områder, med lange avstander til forhandlere eller importører. Derfor kan denne trafikken bli meget omfattende. I enkelte land er bilprodusentene jernbanens største kunder, samtidig som produktene deres er jernbanens verste konkurrent. Denne dobbeltrollen kan gi bilkonsernene stor makt ikke bare innen bilismen og infrastrukturen som er bygget opp rundt den – men også over jernbanene. Dette har vært særlig merkbart i USA, hvor den største bilprodusenten, General Motors, også har vært den største produsenten av lokomotiver (Snell 1974).